Procházka, Radoslav, poslanec NR SR (2010-08-11):
Ďakujem, pán predseda. Vážené panie poslankyne, vážení páni poslanci, Ústavnoprávny výbor Národnej rady Slovenskej republiky ma uznesením z 3. augusta 2010 určil za spravodajcu k vládnemu návrhu zákona, ktorým sa mení zákon č. 301/2005 Z. z. Trestný poriadok v znení neskorších predpisov a ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov, parlamentná tlač 28. Podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, podávam v prvom čítaní spravodajskú informáciu. Návrh zákona bol doručený poslancom v zákonom ustanovenej 15-dňovej lehote pred schôdzou Národnej rady, na ktorej sa uskutočňuje jeho prvé čítanie. Reaguje na návrh ústavného zákona, ktorým sa mení Ústava Slovenskej republiky, tlač 27 a ktorým sa navrhuje zúženie imunity poslancov Národnej rady a sudcov súdov Slovenskej republiky. Cieľom navrhovanej právnej úpravy je teda zosúladiť znenie Trestného poriadku a zákona o priestupkoch so znením Ústavy Slovenskej republiky tak, ako to bude vyplývať po prípadnom schválení ústavného zákona, ktorým sa mení Ústava Slovenskej republiky. Konštatujem, že uvedený návrh po formálno-právnej stránke spĺňa náležitosti predpokladané § 67 a § 68 zákona o rokovacom poriadku, ako aj náležitosti ustanovené legislatívnymi pravidlami. Zo znenia návrhu zákona je zrejmý jeho účel. Dôvodová správa uvádza, že návrh zákona nezakladá vplyv na rozpočet verejnej správy a podnikateľské prostredie, nevyvoláva sociálne vplyvy, ani vplyvy na životné prostredie a informatizáciu spoločnosti. Osobitná časť dôvodovej správy obsahuje odôvodnenie jednotlivých ustanovení navrhovaného zákona. Pripojená doložka zlučiteľnosti návrhu právneho predpisu s právom Európskej únie spĺňa náležitosti určené v čl. 3 legislatívnych pravidiel tvorby zákonov a vyplýva z nej, že problematika upravená návrhom právneho predpisu nie je upravená v práve Európskej únie, ani v judikatúre Súdneho dvora Európskej únie. Opäť vás poprosím o možnosť predniesť pár vlastných viet k tomuto návrhu právneho predpisu. V zásade len zopakujem to, čo som povedal prvýkrát. V tejto sále, aj na jednej, aj na druhej strane je dosť kvalifikovaných ľudí na to, aby sa chopili tej témy v úsilí hľadať politickú a odbornú zhodu na konečnej podobe toho návrhu. A hovorila to aj pani ministerka, zopakujem to aj ja, nemyslím si, že existuje vhodnejší a dôstojnejší priestor na diskusiu a na rozpravu o tomto, ako je plénum a výbory Národnej rady a myslím si, že by sa tejto úlohy a tohto poslania aj výbory, aj plénum mali zhostiť. Predpokladom toho je prijatie tých odporúčaní, ktoré si v tejto chvíli, vychádzajúc z oprávnení, ktoré mi priznáva rokovací poriadok, dovolím vysloviť. Odporúčam, po prvé, aby sa Národná rada Slovenskej republiky po rozprave uzniesla, že v súlade s § 73 ods. 3 písm. c) rokovacieho poriadku návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky zo dňa 16. júla 2010 č. 16 navrhujem, aby návrh zákona prerokovali všetky výbory Národnej rady Slovenskej republiky, okrem výboru pre nezlučiteľnosť funkcií, výboru pre európske záležitosti, osobitného kontrolného výboru na kontrolu činnosti Národného bezpečnostného úradu, osobitného kontrolného výboru na kontrolu činnosti Slovenskej informačnej služby, osobitného kontrolného výboru na kontrolu činnosti Vojenského spravodajstva a výboru na preskúmavanie rozhodnutí Národného bezpečnostného úradu. Zároveň odporúčam, aby ako gestorskému výboru bola táto vec pridelená Ústavnoprávnemu výboru Národnej rady Slovenskej republiky a odporúčam, aby výbory predmetný návrh zákona, v prípade, že bude prerokovaný v prvom čítaní, prerokovali ho v druhom čítaní do 2. septembra 2010 a gestorský výbor, aby ho prerokoval do 6. septembra 2010. Ďakujem pekne a poprosím vás o otvorenie rozpravy, pán predseda.